ՀԻՄՆԱՎՈՐՈՒՄ

1. Ընթացիկ իրավիճակը և անհրաժեշտությունը
Դեռևս խորհրդային տարիներին Արարատի մարզի Արարատ համայնքի Արարատ քաղաքի Ս․Շահումյան փողոց 20 և Ս․Շահումյան փողոց 37/1 հասցեներում եղել են բազմաբնակարան բնակելի շենքեր։ Նշված շենքերի քանդման ժամանակ բնակիչների և Քաղսովետի գործկոմի քարտուղարի, ապա նաև` համայնքի միջև կնքվել են պայմանագրեր, որոնց համաձայն բնակիչները բնակարաններն ազատել են` հետագայում նույն հասցեներում նոր շենք կառուցվելու պարագայում բնակարան ստանալու պայմանով։
Նոր բնակելի շենքների կառուցապատումը սկսել է դեռևս խորհրդային տարիներից, սակայն ավարտին չի հասցվել։ Շենքերի քաղաքաշինական փաստաթղթերը չեն պահպանվել, ինչի հետևանքով իրավունքի գրանցման ժամանակ հաշվառվել են որպես ինքնակամ կառույցներ։ Տվյալ շենքները երկար տարիներ գտնվում են անավարտ վիճակում, և մինչև օրս դրանց պահպանման ուղղությամբ անհրաժեշտ միջոցառումներ չեն իրականացվել, ինչի պատճառով դրանք ենթակա չեն հետագա շահագործման և ենթակա են քանդման, որը կիրականացվի նոր սեփականատիրոջ կողմից ծրագրի իրականացման ժամանակ։ Համայնքի կողմից չի ներկայացվել, ոչ էլ նախատեսվում է տվյալ ինքնակամ կառույցները ներկայացնել ընդգրկելու օրինականացման ենթակա ինքնակամ կառույցների ցանկում՝ հաշվի առնելով դրանց ոչ բավարար տեխնիկական վիճակը, ինչպես նաև ներկայիս կառուցապատման նորմերին անհամապատասխանությունը։
Փոխարենը, ի կատարումն շահառուների հետ կնքված պայմանագրերով ստանձնած պարտավորության, Արարատ համայնքը, որպես իրավահաջորդ, մշտապես մտադրություն է ունեցել ապագայում նշված հասցեներում բազմաբնակարան բնակելի շենքեր կառուցելու պարագայում պայմանագրեր կնքած բնակիչներին, որոնցից թվով 48-ը դեռևս համապատասխան փոխհատուցում չեն ստացել, ապահովել բնակարաններով։

	2. Առաջարկվող կարգավորումը
«ՄԼ ՄԱՅԻՆԳ» ՍՊԸ-ն 11․02․2026 թվականի գրությամբ Արարատի համայնքապետարան է ներկայացրել Արարատ քաղաքի Ս․Շահումյան փողոց 20 հասցեի  0.25608 հա և Արարատ քաղաքի Ս․Շահումյան փողոց 37/1 հասցեի 0.10762 հա հողամասերում բազմաբնակարան բնակելի շենքերի կառուցման ներդրումային ծրագիր՝ առաջարկելով այդ ծրագրի իրականացման համար ընկերությանն անհատույց սեփականության իրավունքով նվիրաբերությամբ հատկացնել նշված գույքերը։
Ներդրումային ծրագրի համաձայն` համայնքում կստեղծվեն նոր բնակելի ֆոնդ, նոր աշխատատեղեր, կլուծվի նախկինում բնակարան չստացած 48 ընտանիքների  բնակարանային ապահովման հարցը, ինչպես նաև Արարատ համայնքին սեփականության իրավունքով կտրամադրվի մոտ 686 քմ մակերեսով հասարակական տարածք՝ հետագայում գրադարան դարձնելու նպատակով։
Ելնելով առաջարկի ընդունման նպատակահարմարությունից` մշակվել է նախագիծ, որով առաջարկվում է հավանություն տալ «ՄԼ ՄԱՅՆԻՆԳ» սահմանափակ պատասխանատվությամբ ընկերության (այսուհետ` Ընկերություն) կողմից ներկայացված՝ Հայաuտանի Հանրապետության Արարատի մարզի Արարատ համայնքի Արարատ քաղաքի  Ս․Շահումյան փողոց 20 և 37/1 հասցեներում կառուցապատման ներդրումային ծրագրին, համաձայնություն տալ Հայաստանի Հանրապետության Արարատի մարզի Արարատ համայնքի սեփականությունը հանդիսացող, Արարատ քաղաքի Ս․Շահումյան փողոց 20 հասցեում գտնվող, 4,808,414.16 դրամ շուկայականին մոտարկված կադաստրային արժեքով 0.25608 հա հողամասը (առկա է քանդման ենթակա 1231.3 քմ մակերեսով ինքնակամ անավարտ շինություն) (կադաստրային ծածկագիր՝ 03-002-0016-0092) և Արարատ քաղաքի Ս․Շահումյան փողոց 37/1 հասցեում գտնվող, 2,020,780.74 դրամ շուկայականին մոտարկված կադաստրային արժեքով 0.10762 հա հողամասը (առկա է քանդման ենթակա 451.11 քմ մակերեսով ինքնակամ անավարտ շինություն) (կադաստրային ծածկագիր՝ 03-002-0015-0147) (այսուհետ միասին` Գույք) Ընկերությանը անհատույց սեփականության իրավունքով՝ նվիրաբերությամբ, տրամադրելուն՝ հավանության արժանացած Ծրագրի իրականացման նպատակով, սահմանել Ծրագրի իրականացման նպատակով Գույքի նվիրաբերության գործարքի հիմնական պայմանները:
Նաև առաջարկվում է սահմանել, որ Ծրագրի իրականացման մեկնարկ է համարվում սույն որոշման 5-րդ կետում նշված պայմանագրերի կնքման պահը: Նախագծով Հայաստանի Հանրապետության Արարատի մարզի Արարատ համայնքի ղեկավարին առաջարկվում է Արարատ համայնքին սեփականության իրավունքով պատկանող Գույքը Ծրագրի իրականացման նպատակով Ընկերությանը տրամադրել նվիրաբերության կարգով և Ընկերության հետ կնքել նվիրաբերության պայմանագիր, նվիրաբերության պայմանագրում նախատեսել դրույթ, համաձայն որի՝ պայմանները չկատարելու դեպքում որոշմամբ նվիրաբերությամբ տրամադրված Գույքը սեփականության իրավունքով և համայնքի կողմից առանց փոխհատուցման անցնում է համայնքին, Ծրագրի իրականացման արդյունքում համայնքին փոխանցված 48 (քառասունութ) բնակարանները բաշխել շահառուներին կամ նրանց իրավահաջորդներին:
Հայաստանի Հանրապետության Արարատի մարզպետին առաջարկվում է նաև` Գույքը Ծրագրի մեկնարկից հետո 5 (հինգ) տարվա ընթացքում նպատակային նշանակությամբ չօգտագործվելու և չկառուցապատվելու դեպքում սահմանված կարգով ներկայացնել որոշումն ուժը կորցրած ճանաչելու վերաբերյալ Հայաստանի Հանրապետության կառավարության որոշման նախագիծ, իսկ Հայաստանի Հանրապետության Արարատի մարզի Արարատ համայնքի ղեկավարին` լուծել Ընկերության հետ կնքված նվիրաբերության պայմանագիրը:
Հաշվի առնելով այն հանգամանքը, որ հողամասում առկա ինքնակամ անավարտ կիսակառույցները ենթակա չեն հետագա կառուցապատման գործող նորմերի շրջանականերում, ուստի դրանք ծրագրի իրականացման ընթացքում նոր սեփականատիրոջ կողմից քանդվելու են, որից հետո սահմանված կարգով կիրականացվի կառուցապատումը։ Ծրագրի իրականացման արդյունքում կլուծվի այդ երկու շենքերի և այդ շենքերի բնակիչների կողմից տարիներ շարունակ բարձրաձայնված հարցերի լուծումը, իսկ մնացած գույքը կմնա կառուցապատող ընկերության հետագա տնօրինմանը։

3. Ակնկալվող արդյունքը
 «Հայաստանի Հանրապետության Արարատի մարզի Արարատ համայնքի Արարատ քաղաքի Ս․Շահումյան փողոց 20 և 37/1 հասցեներում կառուցապատման ներդրումային ծրագրին հավանություն տալու, ծրագրի իրականացման նպատակով գույք նվիրաբերելու համաձայնություն տալու մասին» Կառավարության որոշման նախագծի ընդունումը կնպաստի պետություն-համայնք-մասնավոր հատվածի համագործակցության ամրապնդմանն ու ընդլայնմանը:
Նախատեսվում է ավելի քան 3 միլիարդ դրամի ներդրում, որի հաշվին մինչև 2030 թվականը կկառուցվի 2 բազմաբնակարան բնակելի շենք 198 բնակարաններով, որից մոտ 68 քմ մակերեսով 48 բնակարաններ անհատույց սեփականության իրավունքով կհանձնվեն Արարատ համայնքին ի կատարումն քաղսովետի գործկոմի, համայնքի և բնակիչների միջև նախկինում կնքված պայմանագրային պարտավորությունների, իսկ մնացած 150 բնակարանը ընկերությունը կվաճառի շահույթ ապահովելու համար, ինչպես նաև համայնքին անհատույց սեփականության իրավունքով կհատկացվի 686 քմ մակերեսով տարածք նոր գրադարանի համար։
Ծրագրի շրջանակներում մինչև 2030թ նախատեսում է ապահովել շուրջ 50 աշխատատեղ, պետական բյուջե կհավաքագրվեն մոտ 1 միլիարդ դրամ հարկային եկամուտներ:
Համադրության և նպատակահարմարությունը գնահատելու համար կարող ենք արձանագրել նաև, որ 48 բնակարան, միջինը` 68 քմ, կազմում է 3,264քմ։ 1 քմ-ը 350,000 դրամ արժեքով հաշվարկելու պարագայում՝ 1,142,400,000 դրամ, և եթե գումարենք նաև հասարակական նշանակության տարածքը (նվազագույն արժեքը` 686*400,000= 274,400,000 դրամ), ակնհայտ է, որ 1,416,800,000-ը բազմապատիկ անգամ գերազանցում է այդ գույքերի ներկայիս մոտարկված կադաստրային արժեքները (Ս․Շահումյան փողոց 20-ի համար` 4,808,414.16 դրամ, և Ս.Շահումյան փողոց 37/1-ի համար` 2,020,780.74 դրամ)։

4. Նախագծի մշակման գործընթացում ներգրավված ինստիտուտները և անձինք
Նախագիծը մշակվել է Տարածքային կառավարման և ենթակառուցվածքների կողմից:

5. Տեղեկություն «Հայաստանի Հանրապետության Արարատի մարզի Արարատ համայնքի Արարատ քաղաքի Ս. Շահումյան փողոց 20 և 37/1 հասցեներում կառուցապատման ներդրումային ծրագրին հավանություն տալու, ծրագրի իրականացման նպատակով գույք նվիրաբերելու համաձայնություն տալու մասին» Կառավարության որոշման ընդունման կապակցությամբ այլ նորմատիվ իրավական ակտերի ընդունման անհրաժեշտության մասին
	«Հայաստանի Հանրապետության Արարատի մարզի Արարատ համայնքի Արարատ քաղաքի Ս. Շահումյան փողոց 20 և 37/1 հասցեներում կառուցապատման ներդրումային ծրագրին հավանություն տալու, ծրագրի իրականացման նպատակով գույք նվիրաբերելու համաձայնություն տալու մասին» Կառավարության որոշման ընդունման կապակցությամբ այլ նորմատիվ իրավական ակտերի ընդունման անհրաժեշտություն չկա։

6. Տեղեկություն «Հայաստանի Հանրապետության Արարատի մարզի Արարատ համայնքի Արարատ քաղաքի Ս. Շահումյան փողոց 20 և 37/1 հասցեներում կառուցապատման ներդրումային ծրագրին հավանություն տալու, ծրագրի իրականացման նպատակով գույք նվիրաբերելու համաձայնություն տալու մասին» Կառավարության որոշման ընդունման կապակցությամբ պետական կամ համայնքի բյուջեում եկամուտների կամ ծախսերի ավելացման կամ  նվազեցման մասին
«Հայաստանի Հանրապետության Արարատի մարզի Արարատ համայնքի Արարատ քաղաքի Ս. Շահումյան փողոց 20 և 37/1 հասցեներում կառուցապատման ներդրումային ծրագրին հավանություն տալու, ծրագրի իրականացման նպատակով գույք նվիրաբերելու համաձայնություն տալու մասին» Կառավարության որոշման ընդունման կապակցությամբ պետական կամ համայնքի բյուջեում եկամուտների կամ ծախսերի ավելացում կամ  նվազեցում չի նախատեսվում:

7. Կապը ռազմավարական փաստաթղթերի հետ
Ծրագիրը համահունչ է Հայաստանի Հանրապետության կառավարության 2021-2026 թվականների գործունեության միջոցառումների ծրագրին` մի շարք ուղղություններով:
Մասնավորապես, քաղաքաշինության իրականացումն իր արտահայտությունն է գտել Հայաստանի Հանրապետության կառավարության 2021 թվականի նոյեմբերի 18-ի N 1902-Լ «Հայաստանի Հանրապետության կառավարության 2021-2026 թվականների ծրագիրը հաստատելու մասին» որոշման 2.7 Բաժնում («Քաղաքաշինություն»), իսկ տարածքային համաչափ զարգացումը՝ վերոնշյալ ծրագրի բազմաթիվ բաժիններում (Բաժին 2. «Տնտեսություն», Բաժին 3.2 «Ճանապարհաշինություն», Բաժին 6.8 «Հարկաբյուջետային քաղաքականություն», Բաժին 6.10 «Պետական ծախսեր» և այլն)։
ՔԱՂԱՔԱՇԻՆՈՒԹՅՈՒՆ
Ըստ Հայաստանի Հանրապետության կառավարության վերոնշյալ որոշման՝ քաղաքաշինությունը և, մասնավորապես, շինարարության ոլորտը Հայաստանի Հանրապետության տնտեսության առավել դինամիկ զարգացում արձանագրող բնագավառն է, և բնագավառում առկա մարտահրավերները պետք է դիտարկվեն երկրի մրցունակության բարձրացման, տարածքների զարգացման առկա անհամամասնությունների հաղթահարման, ներդրումային բարենպաստ միջավայրի ձևավորման, աշխատատեղերի ստեղծման, հասարակության բոլոր խմբերի համար սոցիալական, ինժեներական ենթակառուցվածքների մատչելիության, պատմամշակութային ժառանգության պահպանման և շրջակա միջավայրի վրա քաղաքաշինական գործունեության բացասական ազդեցությունների վերացման համատեքստում:
ՏԱՐԱԾՔԱՅԻՆ ՀԱՄԱՉԱՓ ԶԱՐԳԱՑՈՒՄ
Հայաստանի Հանրապետության կառավարությունը սահմանել է բարեփոխումների առաջնահերթ ուղղություններ, որոնցից քաղաքաշինության ոլորտի բարեփոխումներն ուղղված են լինելու ոլորտի ներուժի ընդլայնմանը, տարածքային համաչափ զարգացմանը, մարդկանց սոցիալական խնդիրների լուծմանը, ինչպես նաև գործընթացների ու կարգավորումների արդիականացմանը:
Ծրագրի իրականացումը համահունչ է նաև Հայաստանի Հանրապետության տարածքային կառավարման և ենթակառուցվածքների նախարարության կողմից տարածքային զարգացման ծրագրերով սահմանված՝ «v. Տարածքային համաչափ զարգացման» փաստաթղթի համապատասխան կետերին։ Վերջինովս սահմանված է, որ մարզերի և Երևան քաղաքի տնտեսական զարգացման անհամաչափություններն աճում են ըստ տնտեսական բոլոր հիմնական ցուցանիշների, որոնք սոցիալական ու տնտեսական զարգացման մակարդակների շեղումներն են, որոնք, որպես արդյունք, խոչընդոտում են տնտեսական աճն ու կայուն մարդկային զարգացումը ինչպես տարածքներում, այնպես էլ ամբողջ երկրում։ Համաձայն վերոնշյալ փաստաթղթի՝ Հայաստանի Հանրապետության տնտեսության առաջ ծառացած խնդիրների լուծման և տարածքային զարգացման անհամաչափությունները մեղմելու նպատակով՝ նպատակային քաղաքականությունը պետք է ուղղված լինի Երևանից դուրս տարածքներում` մարզերում ու համայնքներում տնտեսական աճի խրախուսմանը և սոցիալական զարգացմանը։ Նպատակային համալիր քաղաքականությունը պետք է մի կողմից ապահովի տարածքային ձեռնարկատիրական և ներդրումային միջավայրերի, սոցիալական խնդիրների լուծմանը, ինչպես նաև պետական և տեղական ինքնակառավարման որակի կտրուկ բարձրացում, իսկ մյուս կողմից` պետություն-համայնք-մասնավոր հատված համագործակցության խրախուսումն ու զարգացումը` տարածքային զարգացման համալիր ծրագրերի իրագործման շուրջ։     

